Lisa 1
Raamlepingu 2-2/24/526-1 juurde

Tehniline kirjeldus „Kinnistute välisterritooriumite korrashoid“ (viitenumber 274623)

1.	ÜLDINE

1.1.	Riigihanke „Kinnistute välisterritooriumite korrashoid“ eesmärk on teenuse osutaja (edaspidi täitja) leidmine alljärgnevate teenuste ostmiseks (edaspidi teenus, töö):

1.1.1.	lumevalvega mehhaniseeritud lumekoristus (kuutasu perioodil november-aprill, sisaldab ka libeduse jälgimist ja libedusetõrjet);
1.1.2.	mehhaniseeritud lumekoristus (tellimisel);
1.1.3.	libedusetõrje (tellimisel);
1.1.4.	lume äravedu (tellimisel);
1.1.5.	kojameheteenus (kuutasuga talvine (november-aprill) ja suvine (mai-oktoober) ja/või tellimisel);
1.1.6.	niitmine (kuutasu perioodil mai-oktoober ja/või tellimisel);
1.1.7.	umbrohutõrje (tellimisel);
1.1.8.	aednikuteenus (tellimisel);
1.1.9.	arboristiteenus (tellimisel);
1.1.10.	võsalõikus (tellimisel);
1.1.11.	teede, platside harjamine/puhastamine mehhaniseeritult (tellimisel);
1.1.12.	katuste puhastamine (tellimisel);
1.1.13.	vihmaveesüsteemide puhastamine (tellimisel).

1.2.	Tellijal on õigus sõlmitava lepingu alusel tellida ka muid kinnistute välisterritooriumite korrashoiuga seotud teenuseid, mis on täitja teenusevalikus, kuid mida ei ole käesolevas riigihankes küsitud ja pakkumuses fikseeritud, vastavalt täitja hinnakirjale või võtta täiendav pakkumus. 
1.3.	Teenuse tulemusena peab olema tagatud kõikide kehtivate õigusaktide täitmine, objektide puhtus, esteetilisus ning ohutus objekti kasutajatele.
1.4.	Hange on piirkonniti jagatud seitsmeks osaks:

1.4.1.	Osa 1	Põhi (objektid Tallinnas, Harjumaal (välja arvatud Lääne-Harju, Saue ja Kuusalu vallas asuvad objektid), Järvamaal ja Raplamaal);
1.4.2.	Osa 2	Lääne-Harju (objektid Harjumaal Lääne-Harju ja Saue vallas);
1.4.3.	Osa 3	Lääs (objektid Pärnumaal, Läänemaal, Saaremaal ja Hiiumaal);
1.4.4.	Osa 4	Lääne-Viru (objektid Lääne-Virumaal (va Koila) ja Harjumaal Kuusalu vallas);
1.4.5.	Osa 5	Ida-Viru (objektid Ida-Virumaal);
1.4.6.	Osa 6	Tartu (objektid Tartumaal, Jõgevamaal, Lääne-Virumaal (Koila) ja Viljandimaal);
1.4.7.	Osa 7	Lõuna (objektid Võrumaal, Põlvamaal ja Valgamaal).

1.5.	Teenuse osutamise peamised asukohad osade kaupa (tellijal on õigus lisada teenuse mahtu uusi objekte või mahust välja arvata allpool nimetatud objekte):
Hanke osa nr	Hanke osa nimi	Aadress	
1	Põhi	Tallinn, Juhkentali 58, Filtri 5	
1	Põhi	Kose vald, Kiruvere küla 	
1	Põhi	Tallinn, Magasini 31	
1	Põhi	Rae vald, Soodevahe küla	
1	Põhi	Tallinn, Rävala pst 14	
1	Põhi	Tallinn, Sakala 1	
1	Põhi	Tallinn, Järve 34a	
1	Põhi	Tallinn, Kopli 87a	
1	Põhi	Tallinn, Randla 3	
1	Põhi	Tallinn, Mäepealse 2	
1	Põhi	Tallinn, Narva mnt 8	
1	Põhi	Tallinn, Aiandi 15	
1	Põhi	Tallinn, Suur-Sõjamäe 23a	
1	Põhi	Tallinn, Miinisadama 4	
1	Põhi	Tallinn, Filtri tee 12	
1	Põhi	Tallinn, Rahumäe tee 4a	
1	Põhi	Saku vald, Männiku harjutusväli	
1	Põhi	Anija vald, Pikva	
1	Põhi	Jõelähtme vald, Jägala	
1	Põhi	Rapla vald, Seli küla (Seli mõis)	
2	Lääne-Harju 	Paldiski, Rae põik 1, Tallinna mnt 7 ja 9	
2	Lääne-Harju 	Paldiski, Rae 22	
2	Lääne-Harju 	Lääne-Harju vald, Klooga harjutusväli 	
2	Lääne-Harju 	Saue vald, Siimika küla	
2	Lääne-Harju 	Lääne-Harju vald, Ämari (Ämari lennuväli)	
3	Lääs	Pärnu, Laane 8	
3	Lääs	Pärnu, Oja 136	
3	Lääs	Saarde vald, Kikepera	
3	Lääs	Lääne-Nigula vald, Piirsalu harjutusväli	
3	Lääs	Muhu vald, Levalõpme küla	
4	Lääne-Viru 	Tapa, Tapa linnak (Loode 35, Lõuna 2, Paide mnt 96)	
4	Lääne-Viru 	Tapa, Üleviste 9	
4	Lääne-Viru 	Tapa, Veski 6	
4	Lääne-Viru 	Kuusalu vald, Kaitseväe keskpolügoon	
4	Lääne-Viru 	Kuusalu ja Anija vald, Soodla harjutusväli	
4	Lääne-Viru 	Tapa vald, Tapa lähiharjutusala	
4	Lääne-Viru 	Tapa vald, Rabasaare	
4	Lääne-Viru 	Rakvere, Tuleviku 14	
5	Ida-Viru 	Jõhvi, Pargi 55	
5	Ida-Viru 	Narva-Jõesuu, Mustanina küla, Sirgala	
5	Ida-Viru 	Lüganuse vald, Aidu-Liiva küla	
6	Tartu	Tartu, Riia 12	
6	Tartu	Tartu, Vaksali 31	
6	Tartu	Tartu, Rebase 9	
6	Tartu	Tartu, Raatuse 110	
6	Tartu	Tartu, Puiestee 114c	
6	Tartu	Luunja vald, Sirgu küla	
6	Tartu	Kastre vald, Uniküla lasketiir	
6	Tartu	Jõgeva vald, Vilina küla	
6	Tartu	Jõgeva vald, Pööra küla	
6	Tartu	Mustvee vald, Odivere küla	
6	Tartu	Väike-Maarja vald, Koila küla	
7	Lõuna	Otepää vald, Pilkuse küla, Tornimäe	
7	Lõuna	Otepää vald, Pilkuse küla, Mastimäe	
7	Lõuna	Võru, Kose tee 3a	
7	Lõuna	Rõuge vald, Murdõmäe küla	
7	Lõuna	Rõuge vald, Laossaarõ küla	
7	Lõuna	Rõuge vald, Nursipalu linnak 	
7	Lõuna	Võru vald, Juba küla, Tsiatsungõlmaa harjutusväli	

1.6.	Tellija tellib teenust täitjalt, kellega sõlmitakse minikonkursi tulemusena esimene hankeleping (välja arvatud raamlepingus toodud muudel juhtudel).
1.7.	Minikonkursil tuuakse välja prognoositud teenuse mahud, mis fikseeritakse ka hankelepingus (edaspidi prognoosmahud). Prognoosmahud on orienteeruvad, tellija ei kohustu samas mahus teenust tellima. Prognoosmahud (sh prognoossagedused) võivad lepinguperioodil muutuda (suureneda või väheneda), samuti on tellijal õigus uusi objekte lepingu mahule lisada või olemasolevaid objekte mahust välja arvata. Need muudatused on tellija ette näinud ning nende kohta raamlepingu ega selle alusel sõlmitud hankelepingu muudatust ei vormistata. Muudatused fikseeritakse tellija kontaktisiku poolt kirjalikku taasesitamist võimaldavas vormis (e-posti teel) või fikseeritakse teenuse üleandmise-vastuvõtmise aktis.

1.7.1.	Lisanduva objekti korral on baashinnaks hankelepingus fikseeritud sarnase asukohaga ja prognoosmahuga objekti ühikhinnad. 
1.7.2.	Juba prognoosmahus kajastuva objekti mahtude ja hindade muutmise põhimõtted on kirjeldatud tehnilise kirjelduse punktis 5 vastava teenuse all.

1.8.	Pakkumuse (sh minikonkursi pakkumuse) esitamiseks on pakkujal/täitjal eelnevalt võimalik tutvuda objektidega ja mahuga. Objektiga mittetutvumisest tulenevad riskid jäävad pakkuja/täitja kanda. Eelnevalt palume aeg kokku leppida läbi riigihangete registri teabevahetuse selleks soovi avaldades. Registreerimisel peab pakkuja/täitja välja tooma järgnevad andmed: ettevõtte nime ning osaleja(te) nime(d) koos isikukoodi(de)ga. Tutvumisele tulles peab pakkuja/täitja kaasa võtma isikut tõendava dokumendi. Tutvumise päeval tekkinud küsimused tuleb pakkujal/täitjal esitada hankijale/tellijale läbi riigihangete registri teabevahetuse. Hankija/tellija vastab riigihangete registris esitatud küsimustele kolme tööpäeva jooksul. 
1.9.	Tellijal on õigus muuta, vähendada või lisada täiendavaid nõudeid minikonkursi läbiviimisel (sh nt muuta objekti(de)ga tutvumine kohustuslikuks tingimuseks (RHS § 111 lg 6 p 1).
1.10.	Täitja kohustub sõlmima punktis 1.6 nimetatud hankelepingu täitmiseks ettevõtte tegevuse vastutuskindlustuse täitja poolt tekitatud kahjude katmiseks tingimustel, mis on selle riski vastu kindlustamisel tavapärased kindlustuslepingu sõlmiva kindlustusandja juures. Soodustatud isikuks peab olema Riigi Kaitseinvesteeringute Keskus ning kindlustuslepingu tähtaeg peab ühtima hankelepingu tähtajaga. Täitja esitab raamlepingu punktis 12.2 nimetatud tellija kontaktisikutele vastutuskindlustuse (minimaalne hüvitispiir 250 000 eurot) poliisi koopia 3 nädala jooksul peale hankelepingu jõustumist. Täitja kannab kindlustuslepingus omavastutuse riski ning kannab kõik kindlustamisega seotud kulud. Täitjal on keelatud kindlustuslepingut selle kestuse ajal muuta (v.a pikendamine), tühistada või lõpetada ning oma tegevusega seda põhjustada, sh ei tohi täitja jätta täitmata oma kindlustuslepingulisi kohustusi, mis tooksid kaasa kindlustuskaitse puudumise.
2.	TEENUSE HIND

2.1.	Kuutasuga teenustel (tehnilise kirjelduse punktid 1.1.1, 1.1.5 ja 1.1.6) tuleb aastatasu jagada võrdselt kuudele alljärgnevalt (kuid vajadusel tuleb teenust osutada ka muul ajal, nt kui sajab lund oktoobris või vaja niita aprilli lõpus):

2.1.1.	lumevalvega mehhaniseeritud lumekoristuse ja talvise kojameheteenuse kuutasu jagatakse perioodile november–aprill;
2.1.2.	muru niitmise ja suvise kojameheteenuse kuutasu jagatakse perioodile mai–oktoober.

2.2.	Tunnihinnaga teenustel hakkab tunnihinna arvestus jooksma tööde algusega ning lõppeb tööde lõpetamisega või katkestamisega objektil. Miinimumtasu on 1 töötunni hind. Tööde kestvust alates teisest tunnist arvestatakse 15 minuti täpsusega.
2.3.	Lume äraveo hind peab sisaldama kõikide selle töö jaoks vajalike masinate hinda kokku. Kui lumi tuleb tellija kinnistult ära vedada lähimasse lubatud paika, siis arvestatakse maksumust 1 m3 kohta. Miinimumtasu on 20 m3 lume äraveo maksumus.

3.	TEENUSE TELLIMISE PROTSEDUUR

3.1.	Tehnilises kirjelduses nimetatud töid tellitakse vastavalt vajadusele, välja arvatud lumevalvega mehhaniseeritud lumekoristus, kuutasuga kojameheteenus ja kuutasuga niitmine.
3.2.	Tellija esitab tellimuse (sh objekti täpse aadressi, teenuse sisu ja eeldatava tööde teostamise aja) läbi tellija haldustarkvara või e-kirja teel. Kiireloomuliste tellimuste korral on tellijal õigus edastada tellimus ka telefoni teel, kuid see tuleb esimesel võimalusel kinnitada läbi haldustarkvara esitatud tellimusega või e-kirjaga.

4.	ÜLDISED NÕUDED TEENUSELE, TÄITJALE

4.1.	Täitja peab pakkuma tehnilisele kirjeldusele vastavat teenust ja omama selleks vastavat personali, masinaid ning seadmeid.
4.2.	Täitja kohustub kasutama teenuse osutamisel ainult Eesti Vabariigis lubatud ja nõuetele vastavaid ning sobivaid keskkonnahoidlikke töövõtteid, seadmeid ja materjale.
4.3.	Täitja peab tagama teenuse osutamise kokkulepitud sagedustel, tingimustel ja punktis 5 toodud reageerimisaja jooksul. Kui teenust ei suudeta kokkulepitud tingimustel, sagedusel või reageerimisaja jooksul osutada ning puudub täitja ja tellija vaheline kirjalikku taasesitamist võimaldav muu kokkulepe, siis on tellijal õigus tellida teenuse osutamine kolmandalt isikult ja kallima teenuse korral nõuda sisse hinnavahe võrreldes maksumusega, mille alusel hankeleping on sõlmitud.
4.4.	Täitja traktorid/autod jm sõidukid, millega tellijale teenust osutatakse, peavad olema varustatud GPS seadmega. Täitjal on kohustus esitada tellija nõudmisel väljavõte GPS jälgimise süsteemist, kus on välja toodud objekt, kus teenust osutatakse, sinna jõudmise ja lahkumise aeg, aeg kokku ning vajadusel muu info.
4.5.	Täitja kohustub järgima teenuse osutamisel kehtivaid ohutuseeskirju, head tava, EVS 807:2016, kehtivaid õigusakte (sh KOVi heakorra eeskirja nõuded) ning objektil kehtivaid eeskirju, muu hulgas võtma arvesse, et teenuseid tuleb osutada olukorras, kus objektid on pidevalt kasutuses, mistõttu teenuse osutamisel tuleb arvestada objekti kasutajatega, järgida puhtust ja korda. Täitja kohustub kooskõlastama tellijaga müra tekitavate teenuste osutamise aja.
4.6.	Teenuse osutamisel ei tohi kahjustada sõidukeid, hooneid ja rajatisi (nt. katust, katusekatet, vihmaveesüsteemi, hoone konstruktsioone, välikommunikatsioone jms), ega muud tellija vara. Täitja kohustub kompenseerima kahjustuste tekitamisel remondikulud ning muud kahjud.
4.7.	Täitja kohustub määrama kõikidele objektidele vähemalt ühe töödejuhataja, kes on täitja kontaktisikuks teenuse täitmisel, korraldab teenuse osutamist, kontrollib teenuse kvaliteeti ja kvantiteeti ning vastutab, et tööd on tehtud nõuetekohaselt. 

4.7.1.	Tellimisel teenuste korral kontrollib töödejuhataja objektil peale teenuse osutamist, et tööd on teostatud nõutud mahus ja nõuetekohaselt ning annab tööd tellijale üle akti alusel/haldustarkvaras.
4.7.2.	Kuutasuga teenuste puhul kontrollib töödejuhataja teenuse täitmist objektil pidevalt ja vastavalt vajadusele, kuid igal objektil minimaalselt talviste teenuste korral 2 korda nädalas ja suviste teenuste korral 2 korda kuus ning fikseerib kontrolli tulemi poolte vahel kokkulepitud vormis. 
4.7.3.	Töödejuhataja peab olema kättesaadav (telefoni teel) kogu aktiivse teenuse teostamise aja (E-R 08.00-17.00). 
4.7.4.	Töödejuhataja eesti keele oskus peab olema vähemalt B2 tasemel. 
4.7.5.	Hanke osas 4 (Lääne-Viru) kohustub täitja määrama täistööajaga (tööaja pikkus 40 tundi nädala jooksul, ettenähtud ajal tegeletakse üksnes tellija objektidel teenuse tagamisega) töödejuhataja, kelle põhitöökohaks on Tapa linnak.

4.8.	Täitja peab omama 24/7 valvetelefoni, kuhu saab vajadusel helistada ja teenust tellida.
4.9.	Täitja kohustub ohtlike ja/või liiklemist takistavate tööde ajal piirama töömaa ohulindi ja vastava ohumärgistusega.
4.10.	Täitja kohustub keskkonnaalaste intsidentide (nt ohutus kinnistul, ohtlikud ained jne) märkamisel informeerima sellest koheselt tellija kontaktisikut.
4.11.	Täitja kohustub järgima objekti jäätmekäitlustingimusi.
4.12.	Tellijal on vajadusel õigus tellida teenuse teostamist ka nädalavahetusel ja täitja peab teenust ka nädalavahetusel osutama.

5.	TEENUSE KIRJELDUS

5.1.	Lumevalvega mehhaniseeritud lumekoristus

5.1.1.	Teenus sisaldab järgmisi töid ja teenuseid:

5.1.1.1.	lume ja libeduse valveteenus 24 h (täitja on valmis vajadusel lume koristamise ja libedusetõrje teenust osutama 24/7);
5.1.1.2.	mehhaniseeritud lumekoristus (territooriumi määratud osa puhastamine lumest);
5.1.1.3.	talvine libedusetõrje (vt punkt 5.3).

5.1.2.	Täitja peab arvestama ja täitma järgmisi tingimusi:

5.1.2.1.	osutama 24 h lumevalveteenust;
5.1.2.2.	kõik mehhaniseeritud lumevalveteenuse osutamiseks vajaminevate materjalide (sool, graniitkillustik, liiv) hinnad peavad olema pakkumuses ja arvel eraldi välja toodud ning mitte arvestatud teenuse kuutasu sisse, lumekoristusvahendid (sh masinad jm), tööjõu- ja transpordikulud jms peavad sisalduma teenuse maksumuses;
5.1.2.3.	hindama enne iga tööpäeva (kui teenust vajatakse 7 päeva nädalas, siis iga päev) algust lumekoristuse ja libedusetõrje vajadust objektil ja tellija territooriumiga piirneva avaliku ruumi osal;
5.1.2.4.	lumekoristusega peab alustama, kui lumekihi paksus on territooriumil 5 cm (vajadusel on tellijal õigus nõuda eraldi tasu eest lumekoristamist väiksema lumekihi paksuse korral (nt ebasoodsate ilmastikuolude saabumisel, territooriumil toimuvate oluliste sündmuste vm korral));
5.1.2.5.	lumekoristus ja libedatõrje objektil peab olema teostatud enne tööpäeva algust (ajateenijatega territooriumitel algab tööpäev hommikul kell 6.00, muudel territooriumitel 07.30 või muul kokkulepitud ajal);
5.1.2.6.	kui tellija territoorium piirneb avaliku ruumiga, siis peab libeduse tõrje ja lumekoristus olema teostatud linna või valla heakorraeeskirjas ette nähtud kellaajaks;
5.1.2.7.	tugeva ja pideva lumesaju korral tuleb 24 h vältel korduvalt teostada lumekoristust ja libedusetõrjet;
5.1.2.8.	koristatud lund ei tohi kuhjata hoonete seinte äärde ja nurkadesse, kus lumesulamise käigus võib vesi tungida hoonesse;
5.1.2.9.	libedusetõrje materjalide/töövõtete kasutamine tuleb kooskõlastada tellijaga;
5.1.2.10.	teenuse täpse ajalise jaotuse kohta saab täpsustusi konkreetse objekti kontaktisikult;
5.1.2.11.	objekti koristusmahu vähenemise korral väheneb pakkumuse maksumus proportsionaalselt objekti mahu vähenemise võrra ühes kuus, võttes aluseks objekti lumevalve teenuse maksumuse ühe ruutmeetri kohta ühes kuus. Objekti koristusmahu suurenemise korral suureneb pakkumuse maksumus proportsionaalselt objekti mahu suurenemise võrra ühes kuus, võttes aluseks objekti lumevalve teenuse maksumuse ühe ruutmeetri kohta ühes kuus.

5.2.	Mehhaniseeritud lumekoristus

5.2.1.	Teenus sisaldab järgmisi töid:

5.2.1.1.	mehhaniseeritud lumekoristus (territooriumi määratud osa puhastamine lumest). 

5.2.2.	Täitja peab arvestama ja täitma järgmisi tingimusi:

5.2.2.1.	omama operatiivset masinaparki, mis võimaldab tellida ühekordset teenust 4 tunnise etteteatamisega kui ei ole kokkulepitud teisiti; 
5.2.2.2.	koristatud lund ei tohi kuhjata hoonete seinte äärde ja nurkadesse, kus lumesulamise käigus võib vesi tungida hoonesse;
5.2.2.3.	kõik teenuse osutamiseks vajalik (sh masina-, tööjõu- ja transpordikulud) peab olema arvestatud teenuse tunnihinna sisse;
5.2.2.4.	juhul, kui lund koristatakse tellija soovil vähem või rohkem kui prognoosmahtudes olevad m2, siis arve esitamisel arvutatakse koristamise hind järgmiselt: 1 korra koristamise hind/lumekoristuse pind m2 ning see korrutatakse tegelikult koristatud pinna m2-ga.

5.3.	Libedusetõrje

5.3.1.	Teenus sisaldab järgmisi töid:

5.3.1.1.	mehhaniseeritud või mehhaniseerimata libedusetõrje.

5.3.2.	Täitja peab arvestama ja täitma järgmisi tingimusi:

5.3.2.1.	libedusetõrje materjal (sool, graniitkillustik, liiv) on pakkumuses ja arvel eraldi välja toodud ning mitte arvestatud teenuse hinna sisse, kõik muu teenuse osutamiseks vajalik (sh masina-, tööjõu- ja transpordikulud) peab olema arvestatud teenuse tunnihinna sisse;
5.3.2.2.	libedusetõrje materjalide/töövõtete kasutamine tuleb kooskõlastada tellijaga;
5.3.2.3.	omama operatiivset masinaparki ja piisavalt tööjõudu, mis võimaldab tellida ühekordset teenust 4 tunnise etteteatamisega kui ei ole kokkulepitud teisiti;
5.3.2.4.	juhul, kui libedusetõrjet tehakse tellija soovil vähem või rohkem, kui prognoosmahtudes olevad m2, siis arve esitamisel arvutatakse libedusetõrje hind järgmiselt: 1 korra libedusetõrje hind/libedusetõrje m2 ning see korrutatakse tegelikult tehtud pinna m2-ga.

5.4.	Lume äravedu

5.4.1.	Teenus sisaldab järgmisi töid:

5.4.1.1.	territooriumile eelnevalt kuhjatud lume autole peale laadimine, lume äravedu ladustusplatsile (territooriumil ettenäidatud/ kokkulepitud kohta (sel juhul tasutakse eur/h ühikuhinna alusel) või väljapoole territooriumit täitja poolt valitud lähimasse lubatud paika (sel juhul tasutakse eur/m3 ühikuhinna alusel)) ning maha laadimine.

5.4.2.	Teenuse osutamine peab toimuma 2 tööpäeva jooksul peale tellimuse esitamist või muul kahepoolselt täiendavalt kokkulepitud ajal.

5.5.	Kojameheteenus

5.5.1.	Teenus sisaldab järgmisi töid:

5.5.1.1.	lumekoristus (kõnniteed, rajad, ukseesised, uste liikumisteed, ukseesised platsid, trepid, terrassid, prügikonteinerite ümbrused ja pealsed, väravate (sh liugväravate, pöördväravate/turnikeede), tuletõrje hüdrantide ümbrus jm territoorium). Koristatud lund ei tohi kuhjata sõiduteedele, parkimisalale, hoonete seinte äärde ja nurkadesse. Koristatud lumi ei tohi takistada jalakäijate liiklemist kõnniteel ja jalakäijatele peab jääma vähemalt 1 meeter käiguruumi;
5.5.1.2.	talvine libedusetõrje;
5.5.1.3.	väravate puhastus (sh nii jää, lumi, rohi, lehed jm praht) nende liikumistee ulatuses (sh värava siinid, fotosilmad);
5.5.1.4.	jääpurikate ja katustelt lume eemaldamise vajaduse tekkimise jälgimine ning vajaduse korral info viivitamatu edastamine tellijale;
5.5.1.5.	lahtise prahi, lehtede, mahakukkunud okste jms koristus ning äravedu (sh jäätmete utiliseerimine);
5.5.1.6.	prügiurnide ja tuhatooside tühjendamine, puhastamine ning sisekottide vahetamine;
5.5.1.7.	kanalisatsiooni- ja vihmaveeäravoolurestide puhastamine prahist;
5.5.1.8.	asfalteeritud– ja kivipindade pühkimine;
5.5.1.9.	territooriumil asuvate väikevormide, turnikeede, pisiplastika, siltide, märkide, postkastide, välimööbli jms puhastamine;
5.5.1.10.	umbrohu ja sambla eemaldamine kõnniteedelt ja äärekividelt;
5.5.1.11.	riigilipu heiskamine, kui ei ole kokku lepitud teisiti.

5.5.2.	Täitja peab arvestama ja täitma järgmisi tingimusi:

5.5.2.1.	kõik kojameheteenuse osutamiseks vajaminevate materjalide (sool, graniitkillustik) hinnad peavad olema pakkumuses ja arvel eraldi välja toodud ning mitte arvestatud kojameheteenuse hinna sisse, kõik muu teenuse osutamiseks vajalik (sh koristusvahendid, tööriistad, tööjõu- ja transpordikulud) peab sisalduma teenuse hinnas;
5.5.2.2.	töövahendite hoiustamiseks on ruumid olemas Juhkentali 58, Tallinn (hanke osa 1) ja Lõuna 2, Tapa (hanke osa 4). Teistel objektidel töövahendite hoiustamise ruumid puuduvad; 
5.5.2.3.	hindama enne iga tööpäeva (kui teenust vajatakse 7 päeva nädalas, siis iga päev) algust lumekoristuse ja libedusetõrje vajadust objektil ja tellija territooriumiga piirneva avaliku ruumi osal, vajadusel hindama ja teostama libedusetõrjet ka päeva jooksul;
5.5.2.4.	lumekoristus ja libedusetõrje objektil peab olema teostatud vahetult enne tööpäeva algust. Kui tellija territoorium piirneb avaliku ruumiga, siis peab libedusetõrje ja olema teostatud linna või valla heakorraeeskirjas ette nähtud kellaajaks;
5.5.2.5.	tugeva ja pideva lumesaju korral peab osutama lumekoristust alates 5 cm paksuse lumekihi korral;
5.5.2.6.	teenuse täpse ajalise jaotuse kohta saab täpsustusi konkreetse objekti kontaktisikult;
5.5.2.7.	tellimisel teenuse osutamine peab toimuma 2 tööpäeva jooksul peale tellimuse esitamist või muul kahepoolselt täiendavalt kokkulepitud ajal;
5.5.2.8.	objekti koristusmahu vähenemise korral väheneb pakkumuse maksumus proportsionaalselt objekti mahu vähenemise võrra ühes kuus, võttes aluseks kojameheteenuse maksumuse ühe ruutmeetri kohta ühes kuus. Objekti koristusmahu suurenemise korral suureneb pakkumuse maksumus proportsionaalselt objekti mahu suurenemise võrra ühes kuus, võttes aluseks kojameheteenuse maksumuse ühe ruutmeetri kohta ühes kuus.

5.6.	Niitmine

5.6.1.	Teenus sisaldab järgmisi töid:

5.6.1.1.	muru niitmine (rohi kuni 15 cm) murutraktori või -niidukiga või trimmeriga kas tellimisel või kuutasuga;
5.6.1.2.	muru/rohu trimmerdamine (perimeetrid, kaldpinnad (sh kaitsevallid), angaaride pealsed jms);
5.6.1.3.	heinamaa niitmine (rohi üle 15 cm) traktori ja niidukiga, osadel objektidel trimmeriga;
5.6.1.4.	sõidu- ja kõnniteede puhastamine niitmisjäätmetest;
5.6.1.5.	niidetud rohu kokkuriisumine ja äravedu (vajadusel).

5.6.2.	Täitja peab arvestama ja täitma järgmisi tingimusi:

5.6.2.1.	kuutasuga niitmise korral on muru maksimaalne kõrgus kogu kasvuperioodil 10 cm. Täitja kohustub jälgima muru kõrgust ning teostama niitmist selliselt, et muru kõrgus ei ületa 10 cm;
5.6.2.2.	tellimisel teenuse osutamine peab toimuma 5 tööpäeva jooksul peale tellimuse esitamist või muul kahepoolselt täiendavalt kokkulepitud ajal;
5.6.2.3.	teede, seinte, aedade, kõnniteeplaatide, treppide äärtes ning puude, postide ja muu takistuste ümber olev muru tuleb niita niidetava murupinna kõrguseks;
5.6.2.4.	nähtavad niitmise jäägid tuleb eemaldada ja ladustada territooriumil objekti halduri poolt näidatud kohta;
5.6.2.5.	kõik teenuse osutamiseks vajalik (sh masina-, tööjõu- ja transpordikulud) peab olema arvestatud teenuse hinna sisse; 
5.6.2.6.	vajadusel jagatakse koostöös objekti halduriga kogu niidetav pind väiksemateks aladeks ning töid teostatakse alade kaupa etapiviisiliselt. Sellisel juhul või mahtude muutumisel esitatakse täitja poolt arve proportsionaalselt pakkumusele (ühe korra niitmise hind/niidetava ala pinnaga m2 x tegelikult niidetud pind).

5.7.	(Umb)rohu keemiline tõrje

5.7.1.	Teenuse osutamine peab toimuma 5 tööpäeva jooksul peale tellimuse esitamist või muul kahepoolselt täiendavalt kokkulepitud ajal.
5.7.2.	(Umb)rohu keemilist tõrjet vajavad alad on enamjaolt perimeetrid, angaaride pealsed (täpsem info objekti haldurilt).
5.7.3.	Täitja kohustub kemikaalide kasutamisel rakendama vajalikke abinõusid kemikaalidest tuleneda võiva kahju vältimiseks, arvestades kemikaali kogust ja ohtlikkust ning täitma kemikaalide kasutamisele õigusaktides sätestatud nõudeid. Täitja vastutab kemikaali käitlemisega tegelevate isikute poolt kemikaalidega tekitatud kahju hüvitamise eest.
5.7.4.	Kõik teenuse osutamiseks vajalik (sh kemikaalid, masina-, tööjõu- ja transpordikulud) peab olema arvestatud teenuse hinna sisse.
5.7.5.	Juhul, kui umbrohu mürgitamist tehakse vähem või rohkem, kui prognoosmahtudes olevad m2, siis arve esitamisel arvutatakse mürgitamise hind järgmiselt: 1 korra mürgitamise hind/mürgitamise m2 ning see korrutatakse tegelikult tehtud pinna m2-ga.

5.8.	Aednikuteenus

5.8.1.	Teenus sisaldab järgmisi töid:

5.8.1.1.	heki pügamine (sh jäätmete kokku kogumine ja utiliseerimine);
5.8.1.2.	pargipuude ja põõsaste hooldus (maast ulatuskõrgus), sh põõsaaluste rohimine või niitmise tulemusel saadud jäätmetega katmine, kuivade okste lõikamine, okste äravedu (sh jäätmete utiliseerimine);
5.8.1.3.	lillepeenarde hooldus, lillede istutamine, kastmine, rohimine ja hooldamine. 

5.8.2.	Teenuse osutamine peab toimuma 5 tööpäeva jooksul peale tellimuse esitamist või muul kahepoolselt täiendavalt kokkulepitud ajal.
5.8.3.	Teenuse hinnas peab sisalduma ühe inimese tunnihind, töövahendid (käärid, rehad, labidad, kastekannud, kindad jm), transpordikulu. Lilled, istikud, muld jms peavad kajastuma eraldi rea või ridadena esitataval arvel.

5.9.	Arboristiteenus

5.9.1.	Teenus sisaldab puude istutamist, hooldust ja lõikust (töid ei ole võimalik teha maast), ohtlike puude langetamist, langetatud või murdunud puude utiliseerimist ja äravedu, kändude eemaldamist, puude seisukorra hindamist jms.
5.9.2.	Teenuse osutamine peab toimuma 5 tööpäeva jooksul peale tellimuse esitamist või muul kahepoolselt täiendavalt kokkulepitud ajal.
5.9.3.	Teenuse hinnas peab sisalduma ühe inimese tunnihind, samuti töövahendid, transpordikulu, välja arvatud tõstuki rent. Samuti ei sisaldu hinnas puidujäätmete utiliseerimine. 

5.10.	Võsalõikus

5.10.1.	Teenus sisaldab käsitsi trimmeri või mootorsaega võsalõikust, võsa utiliseerimine ei sisaldu teenuse hinnas.
5.10.2.	Teenuse osutamine peab toimuma 5 tööpäeva jooksul peale tellimuse esitamist või muul kahepoolselt täiendavalt kokkulepitud ajal.
5.10.3.	Teenuse hinnas peab sisalduma ühe inimese tunnihind, töövahendid, transpordikulu.

5.11.	Teede, platside harjamine/puhastamine mehhaniseeritult

5.11.1.	Teenuse all on mõeldud mehhaniseeritud niisutavat ja koguvat harjamist.
5.11.2.	Kõik teenuse osutamiseks vajalik (sh masina-, tööjõu-, transpordikulud ja kokku kogutud jäätmete utiliseerimine) peab olema arvestatud teenuse tunnihinna sisse.
5.11.3.	Teenuse osutamine peab toimuma 5 tööpäeva jooksul peale tellimuse esitamist või muul kahepoolselt täiendavalt kokkulepitud ajal.

5.12.	Katuste puhastamine

5.12.1.	Teenus sisaldab järgmisi töid:

5.12.1.1.	jääpurikate eemaldamine ja lumekoristus katustelt;
5.12.1.2.	katuste puhastamine lehtedest, okastest jm looduslikest takistustest;
5.12.1.3.	katustelt eemaldatud lume, lehtede või muu sodi kokku kogumine, koristamine ja objekti halduri poolt näidatud kohta ladustamine.

5.12.2.	Täitja peab arvestama ja täitma järgmisi tingimusi:

5.12.2.1.	omama piisavalt tööjõudu ja töövahendeid, mis võimaldab tellida talveperioodil (lume ja jääpurikate korral) ühekordset teenust 3 tunnise etteteatamisega;
5.12.2.2.	suveperioodil peab teenuse osutamine toimuma 5 tööpäeva jooksul peale tellimuse esitamist või muul kahepoolselt täiendavalt kokkulepitud ajal.

5.12.3.	Teenuse hinnas peab sisalduma ühe inimese tunnihind, tööks vajalikud töövahendid, transpordikulu, välja arvatud tõstuki rent.

5.13.	Vihmaveesüsteemide puhastamine

5.13.1.	Teenus sisaldab järgmisi töid:

5.13.1.1.	vihmaveesüsteemide puhastamine sinna kogunenud lehtedest, okastest, okstest jm looduslikest takistustest;
5.13.1.2.	vihmaveesüsteemide puhastamine muust mustusest.

5.13.2.	Teenuse osutamine peab toimuma 5 tööpäeva jooksul peale tellimuse esitamist või muul kahepoolselt täiendavalt kokkulepitud ajal.
5.13.3.	Teenuse hinnas peab sisalduma ühe inimese tunnihind ning tööks vajalikud töövahendid, transpordikulu, välja arvatud tõstuki rent.

6.	OSA 1 (PÕHI). VABADUSSÕJA VÕIDUSAMBA TÄIENDAVAD/TÄPSUSTAVAD NÕUDED LISAKS PUNKTIS 5 TOODUD NÕUETELE

6.1.	Kuutasus sisalduvad teenused

6.1.1.	Talvel puhastada lumest, lörtsist ja jääst ning teostada libedusetõrjet (kasutada graniitkillustikku, teiste ainete/materjalide/töövõtete kasutamine tuleb kooskõlastada tellijaga). Pideva lumesaju korral teostada lumekoristust alates 5 cm paksuse lumekihi ja lörtsi olemasolust, et tagada ohutu liikumine objektil. Libeduse- ja lumetõrjet tuleb teostada 7x nädalas kogu päeva (7:00 - 20:00) jooksul vastavalt  ilmastikuoludele, et tagada  ohutu  liikumine objektil.  Pideva  lumesaju korral tagada pidev lumekoristus objektil.
6.1.2.	Juhtida ära sademe- ja sulavesi ning puhastada selleks vajalikud rentslid ja kaevud. 
6.1.3.	Tühjendada prügikastid ja puhastada prügikastide (sh avaliku kasutusega) sise- ja välispinnad ning nende ümbrus.
6.1.4.	Teostada umbrohu- ja samblatõrje.
6.1.5.	Puhastada tuletõrje hüdrantide ümbrus ning nendeni viiv tee.
6.1.6.	Puhastada kõik pinnad (sh äärekivid, trepid, klaasist infotahvlid väljaku tasandil, treppide klaasist käsipuud) olmeprahist, maha kukkunud okstest, puulehtedest (sh jäätmete utiliseerimine), lindude/putukate tekitatud mustusest, ilmastikust tingitud mustusest (tolm, pori, sh klaaspinnad, graniitpinnad vihmast tingitud niredest), samblast jne.
6.1.7.	Puhastada null- ja esimese korruse välisaknalauad. 
6.1.8.	Puhastada väravad, rattahoidlad, välimööbel, prügimajad jms. 
6.1.9.	Puhastada lipuvardad, -kandurid, -hoidjad ja -mastid.
6.1.10.	Puhastada väljast välisvalgustid (k.a post) ja süvistatud valgustid.
6.1.11.	Puhastada ja pesta määrdunud tänava kivipind (suurpuhastus ja hooldus/kaitsevahendiga katmine tellimuse alusel). 
6.1.12.	Niita ja kasta muru, vajadusel taastada pinnas (sh muru). Muru peab olema püsivalt roheline. Kui muru hakkab kolletuma ja see pole tingitud kuivusest, tuleb kastmisveele lisada veeslahustuvat NPK täisväetist nt Ferticare 14-11-25 maksimaalselt 8% lahusena (8 kg 100 liitri vee kohta). Kui muru on enam-vähem roheline, pole väetada vaja – see kiirendab asjatult kasvu, kõrge muru, aga kipub lamanduma. Muru ei tohi lamanduda. Lamandumise vältimiseks tuleb muru suve jooksul paar korda hõljukniidukiga niita. Sügisel jälgida, et muru ei läheks lume alla liiga kõrgena. Vajadusel niita ka sügisel.
6.1.13.	Taimede haljastus/hooldusplaan koostada. Täitja võib istutusalade (roosipeenrad) hooldamisel juhinduda hooldusjuhendist, kuid võib ka esitada omapoolsed ettepanekud istutusalade hooldamiseks enne hooldust. Hoolduse tulemusena peavad peenrad olema kasvu- ja õitseperioodil esinduslikud. Igapäevane hooldus (umbrohutõrje, kastmine, väetamine jms) on hinnasisene tegevus. Istutusalade uuendamine / roositaimede istutamine tellitakse. Roosipeenraid on kaks, kus on 289 "Stadt Potsdam" roosiistikut. 
6.1.14.	Hoida ala võsavaba (sh jäätmete utiliseerimine).
6.1.15.	Murdumisohtlike ja kuivanud puude/põõsaste fikseerimine, langetamine ja utiliseerimine (sh osaliselt murdunud okste lõikamine).
6.1.16.	Uuendada, kasta ja hooldada objektil asuvat kõrg- ja madalhaljastust.
6.1.17.	Istutada istutusalasse (peenar, pott, kast jne) hooajalised taimed kokkuleppel tellijaga (taimede/istikute, mulla jms maksumus ei sisaldu kuutasus). Taimi tuleb hooldada (kasta, väetada, uuendada jne) vastavalt nende eripärale. Istutuskorrad: I istutus: tähtaeg aprill, II istutus: tähtaeg juuni, III istutus: tähtaeg september.
6.1.18.	Iga päeva hommikul ja õhtul teostada objekti ülevaatus, et avastada vahejuhtumid (nt grafiti) või muud reageerimist vajavad tegevused ning nendele kiiresti reageerida.
6.1.19.	Kõrvaldada/eemaldada grafiti hiljemalt 4h jooksul.
6.1.20.	Tagada lippude olemasolu (õigeaegselt esitada tellijale info uute lippude vajadusest, täitja saab lipud tellijalt) ja heiskamine vastavalt Eesti lipu seadusele ja kehtivatele õigusaktidele.

6.1.20.1.	Lippude seisukorda jälgitakse jooksvalt. Lippude korrasoleku kontroll 2 korda päevas (7 korda nädalas, hommikul ja õhtul). Lippude hoidmine ja vajadusel korrastamine. Vajadusel uue lipu kohene paigaldamine, kusjuures nõutav on operatiivseks tegutsemiseks varu lippude olemasolu.
6.1.20.2.	Lippude heiskamine ja langetamine Eesti lipu seaduses ja õigusaktides ettenähtud päevadel ja korras (nt lipupäevad), samuti eriolukordadel (nt välisriikide esinduste saabumisel välisriikide lippude heiskamine, erakorralised leinapäevad). Välisriigi esinduse/külalise saabumisel annab vastava riigi lipu heiskamisest teada Välisministeeriumi esindaja ning väljastab eelneval päeval täitjale vajalikud lipud, mis tagastatakse täitja poolt kasutamisele järgneval päeval.
6.1.20.3.	Lippude heiskamise ja langetamise vajadusel tegema foto peale vastavat toimingut ning saatma selle operatiivselt (heiskamisel enne kella 08.00 ja langetamisel enne kella 22.00) tellija poolt soovitud e-maili aadressile. Fotol peab olema näha selle tegemise kuupäev ja kellaaeg.

6.2.	Tellimisel teenused (maksumus ei sisaldu kuutasus)

6.2.1.	Lume väljavedu (eur/m3).
6.2.2.	Teostada kevadeti hiljemalt 30. aprilliks või vastavalt kokkuleppele territooriumi suurpuhastus, sh mehhaniseeritud välikoristus (kojameheteenus eur/h).
6.2.3.	Taastada ja külvata muru murukivialadele (aednikuteenus eur/h).
6.2.4.	Määrdunud tänava kivipinna suurpuhastus ja hooldus/kaitsevahendiga katmine (kojameheteenus eur/h). 
6.2.5.	Istutusalade uuendamine / roositaimede istutamine (aednikuteenus eur/h).
6.2.6.	Ühekordsete/eriürituste heakorratööde teostamine (kojameheteenus eur/h).
6.2.7.	Suuremahuliste ilmastikuoludest/vandalismist põhjustatud kahjustuste kõrvaldamine (kojameheteenus või aednikuteenus eur/h).

6.3.	Punktis 6.1 kirjeldatud teenuse maksimaalset ühikuhinda 1 m2 kohta riigihanke pakkumuses (raamlepingus) ei fikseerita, objekti kuutasu lepitakse poolte vahel kokku minikonkursi käigus. 

7.	OSA 4 (LÄÄNE-VIRU). TAPA LINNAKU (TAPA, LOODE 35, LÕUNA 2, PAIDE MNT 96) LUMEVALVEGA MEHHANISEERITUD LUMEKORISTUSE TEENUSE TÄIENDAVAD NÕUDED KURU TEHNOLOOGILISE RAUDTEEÜLESÕIDUKOHALE:

7.1.	Üldine

7.1.1.	Täiendavad nõuded kehtivad Lääne-Virumaa Tapa valla Tõõrakõrve külas Aegviidu-Tapa jaamavahe I ja II peateede km 178,340 ehk ekspluatatsiooni järgi 179 km 4 pk Kuru tehnoloogilise raudteeülesõidukohale (edaspidi ülesõidukoht).
7.1.2.	Ülesõidule pääseb läbi väravate, mis on normaalolukorras suletud.
7.1.3.	Ülesõidukoht on kasutatav sõidukitele, mis on Eesti teedel lubatud: teljekoormusega kuni 12 tonni, roomiktehnika kasutamise puhul roomikud kaetud kummist pealisega. Nõutud minimaalne kiirus raudtee ületamisel on nii ratas- kui roomiktehnikale 10 km/h. Sõiduki maksimaalne lubatud pikkus raudtee ületamisel on liiklusseaduses sätestatud pikkus.

7.2.	Talihoolduse nõuded

7.2.1.	Ülesõidukohal teostatakse talihooldustööd tuginedes teede- ja sideministri 09.07.1999 määrusele nr 39 „Raudtee tehnokasutuseeskirja kinnitamine“ lisa 4 „Raudteeülesõidukoha ehitamise, korrashoiu ja kasutamise juhend (majandus- ja taristuministri 17.07.2015 määruse nr 96 sõnastuses).
7.2.2.	Ülesõidukohal tagatakse lume- ja libedustõrje ülesõidukoha katte laiuses.
7.2.3.	Ülesõidukohal ei tohi tekitada lumetõrjega lumevalli kõrgusega üle 20 cm ega lükata lund rööbasteele raudteeveeremi gabariiti.
7.2.4.	Raudteemaale vaalutatud lumi ei tohi vähendada raudtee ohutuse taset ega piirata rongi- ja sõidukijuhile vajalikku nähtavust.
7.2.5.	Täitja tagab ülesõidukoha lume sulamisvee äravoolu piki- ja põikkallete olemasolul.
7.2.6.	Täitja ei või tekitada ülesõidukohta läbiva teehooldetehnikaga rööbasteele, raudteeülesõidukoha sõidutee kattele, signalisatsiooniseadmete juhtmestikule ega liikluskorraldusvahenditele mehaanilisi kahjustusi.
7.2.7.	Täitja tagab, et teeb libedustõrjet raudteeülesõidukohal avalikel teedel lubatavate, selleks otstarbeks kasutatavate kloriidide, abrasiivmaterjalide või nende segude või kloriidide vesilahuste puistamisega.
7.2.8.	Täitja kohustub puhastama lumest raudteeülesõidukoha liiklusmärkide 111, 112, 123, 124, 125, 126, 127, 128 reflekteeruva pinna ning tähispostide 991, 992 helkurid, mis asuvad väljaspool raudteeülesõidukoha piire.
7.2.9.	Täitja puhastab lumest raudteeülesõidukoha ülesõidufooride 71, 72, 73 foorituled, liiklusmärkide 121, 122, 222 reflekteeruva pinna ning tähispostide 991, 992 helkurid, mis asuvad raudteeülesõidukoha piirides.
7.2.10.	Täitja teavitab teenuse käigus selguvatest raudteeliikluse toimimist segavatest asjaoludest viivitamata tellijat.
7.2.11.	Liiklus- ja tööohutuse tagamise eest raudteeülesõidukoha piirides tööde teostamise ajal vastutab täitja.